དེ་རྗེས།ཞི་ཅིན་ཕིང་ཐོག་བརྩེགས་༡༡༩ཡི་རྒྱང་གཟིགས་ཁང་ནང་ཕེབས་ནས།ཧྲང་ཧའེ་གྲོང་ཁྱེར་གྱི་མཛེས་ལྗོངས་ལ་གཟིགས་ཡོད་པ་རེད།ཤར་ཕྱོགས་མུ་ཏིག་མཐོ་སྟེགས་དང་།གོ་ལའི་དངུལ་རྩ་ལྟེ་གནས།ཅིན་མའོ་ཁང་ཆེན།ཡང་ཕུ་ཟམ་ཆེན།འཛམ་གླིང་དངོས་མང་འགྲེམས་ཚོགས་གླིང་ཁུལ་སོགས་ཁྱད་ཆོས་ལྡན་པའི་འཛུགས་སྐྲུན་དེ་དག་གིས་མཛེས་སྡུག་ལྡན་པའི་ལྗོངས་རིས་ཤིག་གྲུབ་ཡོད།ཚོམས་ཆེན་ནང་།པར་རིས་མི་འདྲ་བ་རེ་རེའི་ཐོག་ནས་གནའ་དེང་ལ་བསྡུར་བ་བྱས་ཏེ།ཧྲང་ཧའེ་དེ་ཉིད་ཀྱི་ལོ་བརྒྱའི་འཕོ་འགྱུར་གསོན་ཉམས་ལྡན་པའི་ངང་མངོན་པར་བྱས་ཡོད།ཞི་ཅིན་ཕིང་གིས་ཞབས་སོར་འཁོད་ཀྱིན་གཟིགས་ཞིབ་གནང་བ་དང་།ཚང་མ་དང་ལྷན་དུ་སྤེལ་རེས་གནང་ནས།ཧྲང་ཧའེ་གྲོང་ཁྲེར་གྱི་གོང་འཕེལ་བརྒྱུད་རིམ་ལ་ཕྱིར་དྲན་གནང་བ་དང་།ཁོང་གིས།བསྒྱུར་བཅོས་སྒོ་དབྱེ་བྱས་ཚུན།ཀྲུང་གོར་གནམ་ས་བླ་འོག་ཏུ་བསྒྱུར་བ་ལྟ་བུའི་འཕོ་འགྱུར་བྱུང་ཡོད།ཧྲང་ཧའེ་ནི་གསོན་ཉམས་ལྡན་པའི་དཔེ་མཚོན་ཞིག་རེད།ཧྲང་ཧའེ་ནི་རང་རྒྱལ་གྱི་དཔལ་འབྱོར་ལྟེ་གནས་གྲོང་ཁྱེར་ཆེ་ཤོས་དང་།འབྲི་ཆུའི་ཟུར་གསུམ་ས་ཁུལ་གྱི་མཉམ་ལས་སྤེལ་རེས་བྱ་ཡུལ་གཙོ་བོ་དེ་ཡིན་པས།གྲོང་ཁྱེར་གྱི་འགྲན་རྩོད་ནུས་པ་གཙོ་བོ་དང་།རྒྱལ་སྤྱིའི་འགྲན་རྩོད་ནུས་པ་ཟམ་མི་ཆད་པར་གོང་མཐོར་གཏོང་དགོས།ཁོག་རྒྱ་ཆེན་པོ་དང་།ཕུལ་བྱུང་བརྩོན་ལེན།རིག་པ་དྭངས་གསལ།དཀྱེལ་ཡངས་ཁེངས་སྐྱུངས་བཅས་ཀྱི་ཧྲང་ཧའེ་གྲོང་ཁྱེར་གྱི་སྙིང་སྟོབས་དར་སྤེལ་བཏང་ནས།ཧྲང་ཧའེ་ཡི་དོན་དངོས་ལ་གཞིགས་པ་དང་།འཛམ་གླིང་གྲོང་ཁྱེར་ཆེན་པོའི་གོང་འཕེལ་ཉམས་མྱོང་དཔྱད་གཞིར་བཟུང་ནས།སྤྱི་ཚོགས་རིང་ལུགས་ཀྱི་དེང་རབས་ཅན་གྱི་རྒྱལ་སྤྱིའི་གྲོང་ཁྱེར་ཆེན་པོ་བསྐྲུན་དགོས་ཞེས་བསྟན་གནང་ཡོད་པ་རེད།